ועדת החינוך, התרבות והספורט, כנסת 17, פרוטוקול מספר 55, 2006-08-30 12:30

מיכאל מלכיאור: אני מבקש משרת החינוך להציג את ההצעה כפי שהיא מציעה לוועדה בנוסח האחרון שלה ולעשות הצבעה.

יולי תמיר: ההחלטות הן כאלה – קודם כל, לאור הפנייה של החינוך המיוחד, החינוך המיוחד יקבל יום לימודים ארוך, זו פעם ראשונה ואני מאוד שמחה שהחלטנו לעשות את זה.

יולי תמיר: אנחנו לפי החוק לא יכולים לממן יום לימודים ארוך בעמותות.

יולי תמיר: אם וכאשר גנים של ש"ס או של רשת החינוך העצמאי יצטרפו לרשתות, הם יקבלו כי הרשתות הם חלק מהחינוך המוכר, לכן הבעיה הזאת עומדת על סף פתרון.

יולי תמיר: אנחנו נמצאים בהידברות איך לפתור אותה, מאותו רגע, השירות יינתן באופן שווה לכל מי שהוא לא עמותה ולכן אנחנו יכולים היום לבשר שגם החינוך המיוחד בפעם הראשונה מקבל יום לימודים ארוך.

יולי תמיר: הרחבנו את הצו, הוספנו בעצם עוד 800 גנים כרגע, אנחנו נעמוד על קרוב ל- 1,300 גנים ואם נקבל את האישורים של ההצטרפות, יהיה לנו עוד יותר.

זבולון אורלב: שאלה טכנית ליועצת המשפטית.

זבולון אורלב: כתוב כאן ילדים בני חמש, שליש מהשנתון מגיע לגיל חמש רק אחרי התחלת שנת הלימודים.

זבולון אורלב: האם זה חל עליו?

מירב ישראלי: בעיקרון, אם אינני טועה, בחוק לימוד חובה יש איזה הגדרה שאמורה לפתור את זה.

זבולון אורלב: חשוב גם לפרוטוקול שיהיה ברור שזה השנתון.

יולי תמיר: כן.

מיכאל מלכיאור: כל ילדי גן חובה.

זבולון אורלב: כי זה לא מה שכתוב פה.

מיכאל מלכיאור: זה צריך להיות ברור לפרוטוקול שזה כל גן,

מירב ישראלי: הערה למשרד החינוך, ההגדרה בחוק של תלמיד היא מי שלומד במוסד חינוך, בגן חובה או באחת מכיתות א' עד י"ב.

זבולון אורלב: גם אם זה יהיה כרוך בשינוי הנוסח האמור, אני מציע שעל זה יינתן אישור הוועדה.

יולי תמיר: אנחנו נפתור את הבעיה הזאת.

יולי תמיר: לא יהיה ילד שלא ייכנס.

מיכאל מלכיאור: זה חשוב מאוד שעשו את השינוי במשרד החינוך, היה לנו ויכוח על זה בשבוע שעבר ושרת החינוך אני חושב לקחה יוזמה ברוכה ונענתה לבקשת הוועדה להכניס את החינוך המיוחד.

מיכאל מלכיאור: לא יכול להיות שילדים שהכי צריכים את יום החינוך הארוך, לא יקבלו.

מיכאל מלכיאור: זה חשוב, הסיכום, אני רוצה להגיד חד-משמעית – לא ניתן להפלות ילדים בישראל, לא ילדים ערבים ולא ילדים חרדים, חד-משמעית, ולא שום ילד אחר, לא עולים ולא ותיקים.

מיכאל מלכיאור: זאת המדיניות שלנו ולכן אני פשוט שמח על הסיכום.

מיכאל מלכיאור: אני מבין שיש עוד דברים שצריך לסגור, אבל יש התחייבות מוחלטת של השרה ושל הוועדה לסגור אותם.

מיכאל מלכיאור: לכן, אני אתן לרב אמסלם זכות דיבור ואחר-כך נעשה הצבעה מיידית.

חיים אמסלם: אני חייב לציין שעם כל הרצון הטוב והכנות של השרה לעשות הכל על-מנת לבוא לקראת הילדים במגזר החרדי, נכון להרגע, מתוך בדיקות שבדקתי, עד לפני חצי דקה, אין לנו פיתרון.

חיים אמסלם: אנחנו נצביע נגד, אנחנו מתנגדים לנושא הזה.

חיים אמסלם: אני מבקש עדיין ליום ראשון, לא יהיה פיתרון לילד מהמגזר החרדי ולצערי איך שהדברים מתנהלים אצלנו זה ייקח גם הרבה חודשים, אם בכלל.

חיים אמסלם: לכן, אני מבקש מכל אלה שבאמת יקר להם השוויוניות וחוסר אפליה, להצביע נגד.

חיים אמסלם: דבר נוסף – ההשלכות של ההצבעה היום בנושא הזה, תהיה להן משמעויות קואליציוניות, קחו את זה בחשבון.

זבולון אורלב: אני חושב שבאופן עקרוני הצו של הרחבה הוא ראוי להוקרה וראוי לתמיכה של כל חברי ועדת החינוך.

זבולון אורלב: אני רק לא אצביע בעד אלא אמנע רק מפני העמדה של ש"ס.

מיכאל מלכיאור: נעשה הצבעה.

מיכאל מלכיאור: מי תומך בבקשת שרת החינוך להרחבת יום חינוך ארוך, האישור של הוועדה.

מיכאל מלכיאור: הצבעה בעד ההצעה – 6 נגד ההצעה – 1 נמנעים – 2

יולי תמיר: תודה רבה.

מיכאל מלכיאור: תודה רבה לכולכם.